Nedre Bekkelaget skole

Nedre Bekkelaget skole er en barneskole beliggende ved Mosseveien i bydel Nordstrand, Oslo. Den opprinnelige skolen ble tegnet av arkitekt Georg Greve, og tatt i bruk 1938. Skolen har eget skolekorps, Nedre Bekkelaget skolemusikkorps som ble opprettet i 1975, i tillegg til egen drilltropp som er nokså unikt for skoler i Oslo i dag. Under 2. verdenskrig var skolen rekvirert av tyskerne som soldatkaserne. Det ble da etablert noe provisorisk hjemmeundervisning, men etter hvert fikk barna gå på Abildsø skole, senere også Ljan skole. Nedre Bekkelaget skole var lenge en 1 – 5 skole, og elevene måtte opp til (Øvre) Bekkelaget skole på Holtet for å gå 6. og 7. klasse. De to skolene hadde i mange år felles "overlærer" som det het den gang. Etter innføringen av 9-årig skole på slutten av 1960-tallet, ble ny ungdomsskole bygget ved Brannfjell, og Nedre Bekkelaget ble selvstendig barneskole i 1975. Skolen fikk et tilbygg i 1977, og gjennomgikk en større rehabilitering og utbygging fra 1996. Første byggetrinn sto ferdig i 1997, klar til å ta i mot de første seksåringene. I 1999 sto skolen ferdig rehabilitert og utbygget. Skolens nærmeste nabo, Villa Solheim, er en eldre villa i samme stil som mange av villaene i området. Den ble overtatt av kommunen, pusset opp og tatt i bruk til skolefritidsordningen (SFO). Villaens hage inngår nå i skolens utemiljø. Av kjente personer som har bodd i Villa Solheim, nevnes tidligere statsminister og stortingsrepresentant Johannes Steen. Skolen er også en del av Oslo sin samiske skole og blir brukt til å lære barn fra hele Oslo samisk. Rektorer 2022-: Linda Jacobsen 2016-2022: Kjersti Dahl (til Skøyen skole) Referanser Eksterne lenker (no) Offisielt nettsted (en) Nedre Bekkelaget skole – kategori av bilder, video eller lyd på Commons